P R I J E D L O G

Na temelju članka 18. stavka 1. Zakona o grobljima („Narodne novine“ broj 19/98, 50/12 i 89/17) i članka 30. Statuta Općine Dobrinj („Službene novine Općine Dobrinj“ broj 8/22), Općinsko vijeće Općine Dobrinj, na 30. sjednici održanoj \_\_ travnja 2025. godine, donosi

**ODLUKU**

 **o grobljima**

I. OPĆE ODREDBE

Članak 1.

Ovom se Odlukom određuju vrste grobnih mjesta, dodjeljivanje i ustupanje grobnih mjesta na korištenje, naknada za dodjelu grobnog mjesta na korištenje i godišnja grobna naknada, vremenski razmaci ukopa u popunjena grobna mjesta i ukop nepoznatih osoba, održavanje groblja i uklanjanje otpada, uvjeti upravljanja grobljem te novčane kazne.

Članak 2.

Groblje na području Općine Dobrinj su groblja Dobrinj, Polje, Sužan, Rasopasno, Gabonjin i Kras (u daljnjem tekstu: groblja).

Groblja iz stavka 1. ovoga članka su u vlasništvu je Općine Dobrinj.

Članak 3.

Grobljem upravlja i održava ga komunalno društvo KOMUN d.o.o. za pružanje komunalnih usluga, iz Šila, Nova Cesta 19, OIB: 65560806159 (u daljnjem tekstu: Uprava groblja).

Pod upravljanjem grobljem podrazumijeva se dodjela grobnih mjesta na korištenje te uređenje i održavanje groblja, a posebice način i raspored ukopa, planiranje uređenja i rasporeda grobova, premještanje ostataka preminulih iz napuštenih grobnih mjesta u zajedničku grobnicu, vođenje grobnog očevidnika, utvrđivanje i naplata godišnje grobne naknade te naknade za dodjelu grobnih mjesta na korištenje, nadzor nad izvođenjem radova uređenja pojedinačnih grobnih mjesta na groblju i obavljanje drugih poslova sukladno Zakonu o grobljima te na način da se ne narušava pijetet prema umrlim osobama.

Uprava groblja dužna je pravovremeno poduzimati odgovarajuće mjere radi osiguranja grobnih mjesta, a sukladno potrebama predložiti proširenje postojećeg ili izgradnju novog groblja.

Uprava groblja do 31. ožujka tekuće godine za prethodnu godinu podnosi Općini Dobrinj izvještaj o svome radu koji sadrži podatke o broju dodijeljenih grobnih mjesta, broju ukopa, vrstama radova, troškovima održavanja i upravljanja, ostvarenim prihodima od naplaćenih naknada za korištenje grobnih mjesta i drugim prihodima.

Članak 4.

Groblje je ograđeni prostor zemljišta na kojem se nalaze grobna mjesta, komunalna infrastruktura i prateći objekti.

Pratećim objektima smatraju se mrtvačnica, prostorija za izlaganje i ispraćaj umrlih, prostorija za smještaj alata, sanitarni čvor i slično.

Pod opremom i uređajem grobnog mjesta smatra se nadgrobna ploča, nadgrobni spomenik, znaci, ograda i slično.

Oprema i uređaj grobnog mjesta iz stavka 3. ovoga članka smatraju se nekretninom u vlasništvu korisnika grobnog mjesta koji s njima slobodno raspolaže sukladno zakonskim propisima.

Groblje ima zajedničku grobnicu za premještanje ostataka preminulih iz napuštenih grobova ili grobova u rekonstrukciji.

Članak 5.

Na groblju se ukapaju, u pravilu, umrli koji su u trenutku smrti imali prebivalište na području općine Dobrinj.

Osobe iz stavka 1. ovoga članka mogu biti pokopane na:

• grobnom mjestu za opći ukop na groblju na kojemu ne postoji mogućnost dodjele grobnog mjesta na korištenje te

• ostalim grobnim mjestima koja se dodjeljuju na korištenje korisnicima na njihov zahtjev, uz uvjet da takva mjesta postoje u trenutku pogreba.

Na grobnim mjestima dodijeljenim na korištenje postojećim korisnicima mogu se pokopati korisnici grobnog mjesta, članovi njihove obitelji i druge osobe za koje korisnik to odredi, bez obzira na prebivalište umrle osobe.

II. VRSTE GROBNIH MJESTA

Članak 6.

Grobno mjesto je prostor na kojem se formira grob za zemni ukop, grobnica i grobnica za urne.

Grobnim se mjestom smatra:

* zemljani grob
* jednostruka grobnica
* dvostruka grobnica
* višestruka grobnica
* niša.

Članak 7.

Grobna mjesta za opći ukop daju se na korištenje na 15 godina, ovisno o sanitarnim uvjetima, te se takav grob protekom 15 godina može prekapati i služiti za novi ukop.

Za dodjelu grobnog mjesta za opći ukop ne plaća se naknada za korištenje grobnog mjesta niti godišnja grobna naknada.

U grobna mjesta za opći ukop sahranjuju se posmrtni ostaci nepoznatih osoba pronađenih na području općine kao i osobe za koje troškove ukopa snosi Općina Dobrinj po posebnim propisima ili nadležna socijalna ustanova.

Članak 8.

Grobna mjesta za trajni ukop daju se na korištenje na neodređeno vrijeme.

III. DODJELJIVANJE I USTUPANJE GROBNIH MJESTA NA KORIŠTENJE

Članak 9.

Uprava groblja, na zahtjev stranke, dodjeljuje grobno mjesto na korištenje na neodređeno vrijeme uz naknadu te o tome donosi rješenje.

Rješenje o dodjeli grobnog mjesta na korištenje donosi se kod svake promjene korisnika grobnog mjesta.

Protiv rješenja iz stavka 1. ovoga članka stranka može izjaviti žalbu Jedinstvenom upravnom odjelu Općine Dobrinj.

Odluku o visini naknade za korištenje grobnog mjesta i o visini godišnje grobne naknade donosi Uprava groblja uz prethodnu suglasnost Općinskog vijeća.

Za korištenje grobnog mjesta korisnik plaća i godišnju grobnu naknadu Upravi groblja.

Članak 10.

Grobna mjesta dodjeljuju se prema Planu rasporeda i korištenja grobnih mjesta kojeg donosi Uprava groblja, a obzirom na raspoloživa mjesta i na način da se nastoji udovoljiti želji korisnika.

Pojedinačno grobno mjesto i niša za lijes, u pravilu, dodjeljuje se na korištenje kada nastane potreba za ukopom pokojnika.

Grobna mjesta dodjeljuju se na korištenje temeljem neposrednog zahtjeva stranke odnosno temeljem javnog poziva.

Korisniku grobnog mjesta može se dati na korištenje samo jedno grobno mjesto.

Iznimno od stavka 4. ovoga članka, grobno mjesto može se dodijeliti osobi koja već ima pravo ukopa u grobno mjesto, ukoliko je to grobno mjesto popunjeno te u isto nije moguće izvršiti ukop pokojnika.

Članak 11.

Nakon smrti korisnika grobnog mjesta, pravo korištenja grobnog mjesta stječu njegovi nasljednici temeljem pravomoćnog rješenja o nasljeđivanju odnosno ugovora o doživotnom ili dosmrtnom uzdržavanju koji se upisuju u grobni očevidnik.

Korisnik može svoje pravo korištenja grobnog mjesta ugovorom ili izjavom u pisanom obliku, ustupiti trećoj osobi koja, u pravilu, ima prebivalište na području općine Dobrinj.

Novi korisnik po stavcima 1. i 2. ovoga članka dužan je u roku od 30 dana od dana stjecanja grobnog mjesta dostaviti Upravi groblja akt temeljem kojeg stječe grobno mjesto radi upisa nastale promjene u grobni očevidnik.

Nakon smrti korisnika grobnog mjesta, a do pravomoćnosti rješenja o nasljeđivanju, u grobno mjesto mogu se ukapati osobe koje su u času smrti korisnika grobnog mjesta bile članovi njegove obitelji.

Uprava groblja će obustaviti ukope u grobno mjesto u slučaju spora o pravu ukopa odnosno korištenja grobnog mjesta dok spor ne bude pravomoćno riješen.

Članak 12.

Pravo ukopa u grobno mjesto imaju korisnik i članovi njegove obitelji, osim ako korisnik ne odredi drugačije.

Članom obitelji korisnika smatra se njegov bračni ili izvanbračni drug, djeca, posvojena djeca i njihovi bračni ili izvanbračni drugovi, braća i sestre i njihovi bračni ili izvanbračni drugovi i djeca te njegovi roditelji.
Korisnik može dati pravo ukopa i drugim osobama, a korisnik koji je dao pravo ukopa može to pravo i povući. Korisnik je dužan obavijestiti osobu kojoj je dao pravo ukopa o povlačenju prava ukopa.

Osoba kojoj je korisnik dao pravo ukopa ne može prenijeti pravo ukopa na treću osobu.

Pravo ukopa i povlačenje danog prava ukopa daje se u pisanom obliku.

Prestanak prava ukopa iz stavka 3. ovoga članka može se upisati u grobni očevidnik na temelju izjave korisnika o povlačenju prava ukopa, na temelju sporazuma, odluke suda ili pisane izjave osobe koja je stekla pravo ukopa.

Ako pravo korištenja ima više korisnika, za stjecanje prava ukopa iz stavka 3. ovoga članka potrebna je suglasnost svih korisnika.

Članak 13.

Grobno mjesto za koje godišnja grobna naknada nije plaćena 10 godina smatra se napuštenim i može se ponovno dodijeliti na korištenje, ali tek nakon proteka 15 godina od posljednjeg ukopa u grob, odnosno nakon proteka 30 godina od posljednjeg ukopa u grobnicu.

Protekom roka od 15 dana od dana ostvarenja uvjeta za proglašenje grobnog mjesta napuštenim, Uprava groblja će na mrežnim stranicama i na oglasnoj ploči groblja objaviti poziv prijašnjem korisniku grobnog mjesta za preuzimanje opreme i uređaja groba u roku od 30 dana od dana objave poziva.

Preuzimanje opreme i uređaja iz stavka 2. ovoga članka moguće je pod uvjetom prethodnog podmirenja dužnog iznosa grobne naknade sa zakonskim zateznim kamatama. U protivnom, smatrat će se da se radi o napuštenoj imovini s kojom Uprava groblja može slobodno raspolagati.

Članak 14.

Opremu i uređaje grobnog mjesta iz članka 13. stavka 1. ove Odluke, a koju korisnik grobnog mjesta nije preuzeo sukladno uvjetima iz stavaka 2. i 3. istoga članka, Uprava groblja uređuje te grobno mjesto dodjeljuje na korištenje sukladno odredbi članka 9. ove Odluke.

IV. NAKNADA ZA DODJELU GROBNOG MJESTA NA KORIŠTENJE I GODIŠNJA GROBNA NAKNADA

Članak 15.

Visinu naknade za dodjelu grobnog mjesta na korištenje utvrđuje Uprava groblja prema načinu ukopa.

Visinu godišnje grobne naknade utvrđuje Uprava groblja razmjerno površini grobnog mjesta u metrima kvadratnim (m2).

Sredstva godišnje grobne naknade namijenjena su pokriću stvarno nastalih zajedničkih troškova na groblju (uređenja i održavanja groblja, utroška vode, struje, odvoza otpada, čišćenja staza i zelenih površina te drugih troškova) u skladu s godišnjim Planom poslovanja Uprave društva.

Članak 16.

Naknada za dodjelu grobnog mjesta na korištenje plaća se prilikom dodjele grobnog mjesta na korištenje.
Iznimno, na zahtjev korisnika, naknada se može platiti obročno do najviše 24 mjesečna obroka.

Godišnja grobna naknada plaća se jednom godišnje.

Uprava groblja uplatnice za plaćanje godišnje grobne naknade dostavlja osobi koja je u grobni očevidnik upisana kao korisnik ili drugoj osobi koju je odredio korisnik.

Ako ima više korisnika, uplatnice se dostavljaju korisniku određenom njihovim sporazumom ili korisniku koji je pristao na plaćanje.

Iznimka od obveze plaćanja godišnje grobne naknade odnosi se na grobna mjesta u kojima su pokopani posmrtni ostaci hrvatskih branitelja poginulih u Domovinskom ratu.

V. VREMENSKI RAZMACI UKOPA U POPUNJENA GROBNA MJESTA I UKOP NEPOZNATIH OSOBA

Članak 17.

Ukop u popunjeno grobno mjesto može se odobriti nakon proteka 15 godina od posljednjeg ukopa, odnosno nakon proteka roka od 30 godina od posljednjeg ukopa u grobnicu ili nišu, ovisno o pojedinačnim sanitarnim uvjetima.

Urne se mogu položiti u grobno mjesto bez obzira na to kada je položena prethodna urna, pod uvjetom da sanitarni uvjeti to dozvoljavaju, do popunjavanja grobnice.

Članka 18.

Nepoznate osobe ukopat će se u grobno mjesto za opći ukop koje odredi Uprava groblja na način uobičajen mjesnim prilikama, osiguravajući pri tome dostupne podatke o nepoznatoj osobi (dob, spol, datum smrti).

Trošak ukopa nepoznatih osoba snosi Općina Dobrinj.

VI. ODRŽAVANJE GROBLJA I UKLANJANJE OTPADA

Članak 19.

Uprava groblja vodi brigu o održavanju groblja i uklanjanju otpada s groblja.

Pod održavanjem groblja u smislu stavka 1. ovoga članka smatra se:

• održavanje puteva i staza,

• uzgoj i održavanje zelenila i zelenih površina,

• održavanje objekata vezanih za pogrebne poslove.

Pod pojmom otpada u smislu stavka 1. ovoga članka smatraju se svi materijali i predmeti koji po svojoj prirodi ne pripadaju groblju ili koji narušavaju izgled groblja te ostaci vijenaca i cvijeća na grobovima koji zbog proteka vremena narušavaju izgled groblja, a korisnici grobnih mjesta su ih propustili pravovremeno ukloniti.

Članak 20.

Groblje mora biti ograđeno te održavano tako da uvijek bude čisto i uredno.

Mrtvačnica i drugi objekti na groblju moraju se održavati u urednom i ispravnom stanju.

Članak 21.

Uprava groblja dužna je na prikladnom mjestu postaviti koševe ili spremnike za odlaganje otpada.

Članak 22.

Korisnik je dužan grobno mjesto održavati čistim i urednim, na način da ne narušava cjelokupan izgled groblja te da ne predstavlja opasnost po sigurnost i stabilnost drugih grobnih mjesta i/ili posjetitelja groblja.

Natpisi na grobovima i grobnicama ne smiju vrijeđati nacionalne, vjerske ili moralne osjećaje, niti na bilo koji način povrijediti uspomenu na pokojnika.

Korisnik je dužan na primjeren način označiti imena svih ukopanih osoba na grobnom mjestu.

U slučaju da korisnik ne postupa sukladno odredbi stavka 1. ovoga članka, Uprava groblja pisanim putem će ga upozoriti na navedenu obvezu.

Ako u roku iz poziva korisnik ne uredi grobno mjesto, Uprava groblja uredit će grobno mjesto na trošak korisnika.

Članak 23.

Ako se prilikom ukopa mora pomaknuti oprema ili uređaj na grobnom mjestu u koje se vrši ukop ili se za potrebe ukopa isto mora iznimno učiniti na susjednom grobnom mjestu, sve troškove u vezi s uspostavom prijašnjeg stanja, dužna je snositi osoba na čiji se zahtjev obavlja ukop.

Članak 24.

Uprava groblja ne odgovara za štetu nastalu na grobnim mjestima koju prouzrokuju treće osobe ili viša sila (elementarne nepogode i sl.).

Članak 25.

O oblikovanju nadgrobne ploče, spomenika i natpisa te o uređenju groba odlučuje korisnik grobnog mjesta, s tim da nadgrobna ploča odnosno spomenik mora biti izgrađen od trajnog materijala (kamen, beton, legura i sl.) i u skladu s okolnim spomenicima.

Članak 26.

Uprava groblja donosi Pravila o ponašanju na groblju.

Pravila o ponašanju na groblju moraju biti istaknuta na vidljivom mjestu prije ulaska na groblje.

Građani su dužni pridržavati se Pravila o ponašanju na groblju.

VII. UVJETI UPRAVLJANJA GROBLJEM

Članak 27.

Uprava groblja dužna je upravljati grobljem pažnjom dobroga gospodara i na način kojim se iskazuje poštovanje prema umrlima.

Članak 28.

Za izvođenje svih radova na grobnom mjestu (postava klupe, gravura, postava grobne galanterije, postava nadgrobnih elemenata, građevinski i klesarski radovi) potrebna je suglasnost Uprave groblja.

Članak 29.

Za izdavanje suglasnosti iz članka 28. ove Odluke korisnik grobnog mjesta dužan je priložiti:

• vlastoručno potpisan zahtjev korisnika grobnog mjesta

• ako ima više korisnika grobnog mjesta za izvođenje radova, potrebna je suglasnost svih korisnika, a iznimno ako sukorisnici ne daju suglasnost, korisnik može izvoditi radove i bez njihove suglasnosti uz obvezno prilaganje javnobilježnički ovjerene izjave kojom prihvaća odgovornost prema ostalim sukorisnicima,

• idejnu skicu odnosno nacrt gradnje i opremanja grobnog mjesta koji odgovaraju propisanim dimenzijama i po načinu izvođenja su u skladu s okolinom

• podatke o izvođaču radova.

Uprava groblja izdaje suglasnost u roku od 30 dana od uredno predanog zahtjeva.

U slučaju uređenja grobnog mjesta bez suglasnosti sukorisnika iz stavka 1. alineje 2. ovoga članka Uprava groblja ne ulazi u rješavanje međusobnih odnosa sukorisnika.

Članak 30.

Radi osiguravanja nesmetanog obavljanja ukopa i održavanja reda na groblju osobe koje izvode radove na groblju dužne su:

• početak i završetak radova prijaviti Upravi groblja

• radove izvoditi tako da se do najveće mjere očuvaju mir i dostojanstvo na groblju, a mogu se obavljati samo u radne dane koje odredi Uprava groblja

• građevni materijal (opeka, kamen, šljunak, pijesak, cement, vapno i slično) držati na groblju samo za vrijeme izvođenja radova

• u slučaju prekida radova, odnosno nakon završetka radova, grobno mjesto i okoliš dovesti u prijašnje stanje odnosno ostaviti ih urednima i čistima

• vodu na groblju isključivo koristiti u svrhu radova i održavanja grobnih mjesta, a izljevna mjesta ostavljati urednima.

Uprava groblja može, u određene dane ili u određeno doba dana, zabraniti izvođenje radova na groblju ili na pojedinim dijelovima groblja.

Uprava groblja zabranit će izvođenje radova započetih bez prethodno izdane suglasnosti.

VIII. NOVČANE KAZNE

Članak 31.

Nadzor nad primjenom ove Odluke obavlja komunalni redar Jedinstvenog upravnog odjela Općine Dobrinj.

Članak 32.

Novčanom kaznom od 100,00 eura kaznit će se za prekršaj fizička osoba:

• korisnik grobnog mjesta ako se ne pridržava odredbe članka 22. stavka 1. ove Odluke

• građanin koji se ne pridržava Pravila o ponašanju na groblju sukladno članku 26. ove Odluke

• izvođač radova koji izvodi radove na groblju suprotno odredbama članka 30. ove Odluke.

Članak 33.

Novčanom kaznom u iznosu od 300,00 eura kaznit će se pravna osoba odnosno fizička osoba obrtnik za prekršaj iz članka 30. ove Odluke.

Novčanom kaznom u iznosu od 100,00 eura kaznit će se i odgovorna osoba u pravnoj osobi za prekršaj iz članka 30. ove Odluke.

IX. PRIJELAZNE I ZAVRŠNE ODREDBE

Članak 34.

Postupci započeti po odredbama Odluke o grobljima („Službene novine Primorsko-goranske županije“ bro 44/06 i 42/09) dovršit će se prema odredbama ove Odluke.

Članak 35.

Uprava groblja dužna je u roku od 6 mjeseci dana od dana stupanja na snagu ove Odluke donijeti akte propisane Zakonom o grobljima i ovom Odlukom.

Do donošenja akata iz prethodnog stavka primjenjuju se postojeće odluke kojima se uređuje predmetno.

Ovlašćuje se Uprava groblja da po potrebi donese akte za provedbu ove Odluke.

Članak 36.

Danom stupanja na snagu ove Odluke prestaje važiti Odluka o grobljima(„Službene novine Primorsko-goranske županije“ broj 44/06 i 42/09).

Članak 37.

Ova Odluka stupa na snagu osmoga dana od dana objave u „Službenim novinama Općine Dobrinj“.

*KLASA:*

*URBROJ:*

*Dobrinj,*

OPĆINSKO VIJEĆE OPĆINE DOBRINJ

Predsjednik Općinskog vijeća
Dino Turčić, v.r.

O b r a z l o ž e n j e

Pravni temelj za donošenje ove Odluke sadržan je u članku 18. Zakona o grobljima („Narodne novine“ broj 19/98, 50/12 i 89/17), članku 31. Zakona o komunalnom gospodarstvu („Narodne novine“ broj 68/18, 110/18, 32/20 i 145/24) i članku 30. Statuta Općine Dobrinj („Službene novine Općine Dobrinj“ broj 8/22).

Odredbama članka 18.  Zakona o grobljima  propisano je da je predstavničko tijelo jedinice lokalne samouprave dužno donijeti propis o mjerilima i načinu dodjeljivanja i ustupanja grobnih mjesta na korištenje, vremenskim razmacima ukopa u popunjena grobna mjesta te o načinu ukopa nepoznatih osoba, održavanju groblja i uklanjanju otpada, uvjetima upravljanja grobljem od strane pravne osobe koja upravlja grobljem, uvjetima i mjerilima za plaćanje naknade kod dodjele grobnog mjesta i godišnje naknade za korištenje.

Predloženom Odlukom o grobljima provodi se postupak usklađivanja općeg akta kojim je regulirana uprava groblja, uvjeti i način dodjeljivanja grobnih mjesta na korištenje te uređenje i održavanje groblja. Odlukom se omogućava trgovačkom društvu u vlasništvu Općine Dobrinj KOMUN d.o.o. preuzimanje uprave groblja i pružanja usluga održavanja komunalne infrastrukture groblja. U odnosu na fiskalne učinke odluke na Proračun Općine Dobrinj predviđa se da će primjena odluke istodobno utjecati na smanjenje prihoda i smanjenje rashoda.

 Općinski načelnik

 Neven Komadina